„ Þetta er í mínum huga draumastarf , “ segir Lára Sóley Jóhannsdóttir sem 1. ágúst tók við starfi framkvæmdastjóra Sinfóníuhljómsveitar Íslands ( SÍ ) . Lára Sóley er menntaður fiðluleikari og hefur starfað sem tónlistarmaður og sjálfstætt starfandi verkefnastjóri undanfarin ár . Hún var um tíma konsertmeistari Sinfóníuhljómsveitar Norðurlands þar sem hún sat einnig í stjórn og verkefnavalsnefnd og á árunum 2010 - 2014 var hún verkefnastjóri við Menningarhúsið Hof og gegndi starfi framkvæmdastjóra Hofs í afleysingum . „ Tónlistin hefur átt hug minn allan , sérstaklega sem flytjandi en ég hef engu að síður alltaf haft það að markmiði mínu að koma að menningarstjórnun í framtíðinni , “ segir Lára Sóley sem lauk BMus-prófi í fiðluleik frá Royal Welsh College of Music and Drama 2006 og meistaranámi í listastjórnun við sama háskóla fyrr á árinu . „ Sumarið 2018 fluttum við fjölskyldan til Bretlands þar sem ég fór í nám í listastjórnun . Ég var á kafi í því námi þegar starf framkvæmdastjóra SÍ var auglýst laust til umsóknar og sendi inn umsókn , “ segir Lára Sóley og rifjar upp að hún hafi nýlokið tveggja mánaða starfsnámi sínu hjá Sinfóníuhljómsveit BBC Wales þegar hún flaug heim og tók við framkvæmdastjórastöðunni hjá Sinfóníuhljómsveit Íslands . „ Starfsnámið úti veitti mér ómetanlega reynslu , en ég náði bæði að vinna að undirbúningi alþjóðlegu söngvarakeppninnar BBC Cardiff Singer of the World og BBC Proms . Það var mér dýrmætt þegar ég fór að setja mig inn í starfið hér heima að hafa samanburð við starfið hjá BBC og eiga gott tengslanet úti . “ Ég geri ráð fyrir að þú hafir þurft að gera grein fyrir framtíðarsýn þinni fyrir SÍ í umsóknarferlinu . Geturðu deilt þeirri sýn með lesendum ? „ Sinfóníuhljómsveitin er búin að vera á hraðri uppleið seinustu árin og því ákveðin áskorun að taka við keflinu frá Örnu Kristínu Einarsdóttur á slíkum tíma . Það eru miklar hræringar og nýsköpun í klassísku tónlistarsenunni og því mikilvægt að móta skýra sýn fyrir hljómsveitina . Eftirspurn eftir leik hennar er að aukast erlendis með hverri tónleikaferð . Við þurfum að vita eftir hverju við erum að sækjast og hvert við erum að stefna og setja okkur skýr markmið , “ segir Lára Sóley sem sett hefur af stað slíka stefnumótunarvinnu með aðkomu hljómsveitar , yfirstjórnar og ýmissa hagsmuna - og samstarfsaðila á borð við RÚV , Hörpu og fulltrúa ríkis og Reykjavíkurborgar sem leggja hljómsveitinni til rekstrarfé . „ Mér finnst einnig mikilvægt að hljómsveitin sé í góðum tengslum við þjóðina og fari reglulega í tónleikaferðir um landið , “ segir Lára Sóley og rifjar upp hversu þýðingarmikið það hafi verið sér á unga aldri að sækja tónleika Sinfóníuhljómsveitarinnar í íþróttahúsinu á Húsavík þar sem Lára Sóley er alin upp . „ Beinar útsendingar á Rás 1 frá tónleikum hljómsveitarinnar eru mjög mikilvægar til að halda uppi samtali við þjóðina , en ekki síður beint streymi á vefnum sinfonia.is . Hljómsveitin á að styðja við listamenn , einleikara , hljómsveitarstjóra , tónskáld og nýjar tónsmíðar , “ segir Lára Sóley og bendir á að Anna Þorvaldsdóttir sé staðartónskáld um þessar mundir . „ Í gegnum Yrkju , sem unnið er í samstarfi við Íslenska tónverkamiðstöð , höfum við stutt við ung tónskáld sem eru að hefja sinn feril . Allt þróunarstarf er mjög mikilvægt og þar á SÍ að vera leiðandi . “ Mikill metnaður Eðlilega tekur tíma að setja sig inn í nýtt starf . Er eitthvað sem hefur komið þér á óvart í því ferli ? „ Starfið er auðvitað mjög víðfeðmt , “ segir Lára Sóley og tekur fram að hún hafi þegar hún tók við starfinu verið sér meðvituð um að það væri í mörg horn að líta . „ Teymið sem heldur um hljómsveitina , sem myndar rammann fyrir þessa mikilvægu skapandi miðju sem hljóðfæraleikaranir eru , er ekki mjög stórt . Það liggur því ansi mikið á hverju borði , “ segir Lára Sóley og nefnir til samanburðar að hjá SÍ starfi 12 manns í framkvæmda - og skrifstofuteymi hljómsveitarinnar en 25 manns vinni í sambærilegu teymi hjá BBC , þar sem hún var í starfsnámi , en sú hljómsveit er ekki jafnfjölmenn og SÍ . „ Það hefur verið frábært að kynnast fólkinu sem vinnur í framkvæmda - og skrifstofuteymi hljómsveitarinnar og fá innsýn inn í þeirra störf , “ segir Lára Sóley og tekur fram að hún hafi einsett sér , þegar hún tók við starfinu , að funda einslega með öllum hljóðfæraleikurunum og starfsfólki SÍ . „ Ég á aðeins örfáa hljóðfæraleikara eftir . Mér fannst mikilvægt að eiga samtal við alla sem hér starfa . Í þeim samtölum hefur mér fundist svo frábært að finna hvað metnaðurinn er mikill , bæði hjá fólki persónulega fyrir sínu starfi og líka fyrir hljómsveitina í heild sinni og eins hvað fólk metur starfið mikils . Ég held að slíkur metnaður sé ekki sjálfgefinn . Hver einasti hlekkur í starfseminni hér skiptir miklu máli og mér er mikilvægt að eiga í góðu og traustu sambandi við alla . “ Erum öll í sama liði Hvers konar stjórnandi vilt þú vera ? Hvaða nálgunarleið telur þú að skili bestum árangri ? „ Að hlusta á og bera virðingu fyrir samstarfsfólki er dýrmætt veganesti . Ég finn að það nýtist mér vel að hafa unnið sem hljóðfæraleikari og hafa skilning á því starfi . Við erum öll í sama liði , viljum öll ná árangri , þróast og bæta okkur . Það er mikilvægt að vera tilbúinn að sinna öllum þeim verkefnum sem upp koma . Þótt ég geri mér fulla grein fyrir að endanlega liggi ábyrgðin hjá mér þá eru mín störf ekki yfir störf annarra hafin . “ Getur þú sagt mér meira frá þeirri stefnumótunarvinnu sem nú er í gangi ? „ Það var á löngum tíma unnin stefnumótun sem kynnt var fyrir árin 2015 - 2020 . Við erum ekki að kollvarpa neinu frá þeirri stefnu . Mörg af þeim markmiðum sem þar voru sett hafa náðst og við erum því meðal annars að skoða hver næstu markmið verða , “ segir Lára Sóley og rifjar upp að meðal þeirra markmiða sem sett voru og þegar hafa náðst eru að efla sýnileika hljómsveitarinnar bæði hér - og erlendis ásamt því að auka fræðslustarfið . „ Eitt af því sem huga þarf að við stefnumótun er að setja sér mælanleg markmið . Það getur verið krefjandi í listrænu tilliti . Við viljum laða til okkar framúrskarandi einleikara og hljómsveitarstjóra og að okkur verði boðið að taka þátt í virtum tónlistarhátíðum erlendis . Mælikvarðarnir geta því verið af ýmsu tagi , enda ekki einboðið hvernig listræn gæði eru metin , “ segir Lára Sóley sem lætur sig dreyma um að nýja stefnumótunin verði kynnt í tengslum við 70 ára afmæli SÍ í mars 2020 . Talandi um hljómsveitarstjóra þá langar mig að spyrja um samstarfið við finnska hljómsveitarstjórann Eva Ollikainen sem ráðin hefur verið í stöðu aðalhljómsveitarstjóra og listræns stjórnanda SÍ frá næsta hausti þótt hún stjórni tvennum tónleikum í vetur , þeirra á meðal afmælistónleikunum 5. mars 2020 . Hafðir þú aðkomu að þeirri ráðningu ? „ Já . Reyndar var ráðningarferlið hafið áður en ég tók til starfa , en mitt fyrsta verk í starfi var að klára ferlið og gera samning við Evu Ollikainen . Þar sem hún er líka ráðin sem listrænn stjórnandi er hún þegar byrjuð að taka þátt í verkefnavalsfundum með okkur , enda eru starfsárin skipulögð með löngum fyrirvara og einleikarar og stjórnendur bókaðir með góðum fyrirvara , “ segir Lára Sóley og áréttar að starf sitt felist í að tryggja rammann utan um listræna starfsemi hljómsveitarinnar . „ Í því samhengi er samvinna mín við Evu Ollikainen og Árna Heimi Ingólfsson , listrænan ráðgjafa hljómsveitarinnar , mjög mikilvæg . Ég hlakka mjög mikið til að vinna með Evu . Það er ótrúlega skemmtilegt að eiga í samtali við hana . Við eigum margt sameiginlegt í sýn okkar á það hvernig efla megi tónlistarstarfið á Íslandi enn frekar , meðal annars með tilliti til tónsmíða og hljómsveitarstjórnunar , “ segir Lára Sóley og bendir á að Ollikainen langi að efla áhuga íslenskra tónlistarnema á því að afla sér menntunar í hljómsveitarstjórn , meðal annars með námskeiðahaldi hérlendis . Verkin að ósekju gleymst Hver er sýn þín þegar kemur að stöðu kynjanna í hópi tónskálda í klassíska tónlistarheiminum ? „ Mér finnst skipta máli að tónverk eftir kvenkyns tónskáld heyrist , “ segir Lára Sóley og tekur fram að þar deili hún sýn forvera síns . „ Hlutur kvenna í hópi tónskálda eykst ekki af sjálfu sér , heldur þarf stöðugt að huga að þessum málum , “ segir Lára Sóley og áréttar að umræðan um aukinn hlut kvenna í klassíska tónlistarheiminum verði sífellt meira áberandi í þeim löndum sem við viljum bera okkur saman við . „ Eftir því sem meðvitundin um þessi mál eykst hefur fólk í auknum mæli farið að skoða eldri tónverk eftir konur og áttað sig á að þetta eru oft á tíðum frábær verk sem að ósekju hafa fallið í gleymskunnar dá , “ segir Lára Sóley og nefnir sem dæmi verk eftir Mariu Antoniu Walpurgis og Önnu Amaliu af Braunschweig-Wolfenbüttel sem flutt voru á barokktónleikum SÍ í október sl. „ Verkin voru flutt af því að þetta er góð tónlist – ekki vegna þess hver samdi þau , “ segir Lára Sóley og tekur fram að sterkar fyrirmyndir eins og Anna Þorvaldsdóttir og Hildur Guðnadóttir muni hafa góð áhrif til framtíðar . Vill efla samstarfið Nú ert þú ráðin til fjögurra ára með möguleika á endurráðningu . Hefurðu sett þér einhver persónuleg markmið fyrir þann tíma ? „ Það er mér mikið hjartans mál að við finnum leiðir til þess að sem flestir geti notið góðs af starfsemi hljómsveitarinnar á Íslandi . Ég hef að undanförnu verið að kortleggja tónleikaferðir SÍ innanlands síðustu 20 árin . Ég hefði mikinn áhuga á því að eiga í samtali við aðrar menningarstofnanir sem eru þjóðarstofnanir um það að við settum okkur sameiginlega stefnu þegar kemur að heimsóknum út á land þannig að það verði betri samfella í þessum heimsóknum , “ segir Lára Sóley og nefnir í því samhengi Íslenska dansflokkinn , Þjóðleikhúsið og Íslensku óperuna . „ Mig langar að finna leiðir til að efla samstarfið við tónlistarskólana í landinu og Listaháskóla Íslands , því í mínum huga er mjög mikilvægt að búa til tengslin við hljóðfæranema snemma . Ég trúi því að slíkt samtal og samstarf muni efla starfið á báða vegu , “ segir Lára Sóley og nefnir því næst alþjóðlega stöðu SÍ . „ Tónleikaferðir eru mikilvægar fyrir hljómsveitina sem fær tækifæri til að leika í ólíkum sölum og leika sama prógrammið nokkrum sinnum á stuttum tíma . Þetta er lærdómsríkt ferli fyrir hljómsveit . Það er sérstaklega mikilvægt fyrir SÍ , sem er eina hljómsveitin á landinu með fastráðna hljóðfæraleikara , að fá tækifæri til samanburðar , fá gagnrýni að utan og ekki síst bera hróður íslenskrar menningar á erlendri grundu , “ segir Lára Sóley og tekur fram að það hafi verið ánægjulegt í nýlegri tónleikaferð til Austurríkis og Þýskalands að vera með íslensk verk í farteskinu sem og íslenskan hljómsveitarstjóra og einleikara . „ Miðað við viðbrögðin sem við höfum fengið má draga þá ályktun að eftirspurnin eftir íslenskri tónlist og menningu sé að aukast . “ Viðtalið við Láru Sóleyju birtist fyrst í Morgunblaðinu fimmtudaginn 12. desember .